Informácia

o spôsobe realizácie financovania regionálneho rozvoja mesta Hurbanovo

I.	SKUTKOVÝ STAV

Primátor mesta Hurbanovo predložil dňa 10. marca 2005 v súlade s Výnosom č. 1/2005 Ministerstva hospodárstva SR z 1. marca 2005 o poskytovaní dotácií v pôsobnosti Ministerstva hospodárstva SR (ďalej len „výnos“) žiadosť o regionálnu podporu vo výške
8 mil. Sk. Z týchto zdrojov mesto Hurbanovo vybuduje technickú infraštruktúru nevyhnutnú na realizáciu projektu medzi mestom a spoločnosťou Nuritech SK, spol. s r. o. Realizáciou tohto projektu sa vytvorí cca 450 nových pracovných miest a prispeje sa tak k zníženiu miery nezamestnanosti a k výraznému ekonomickému rastu a rozvoju regiónu. 

Vyššie uvedená dotácia vo výške 8 mil. Sk bude použitá na naplnenie zámeru projektu, t. j. vybudovanie súvisiacej technickej infraštruktúry na výstavbu „Inžinierskych sietí pre výrobný areál NURITECH – Hurbanovo“, ktorá prispeje k regionálnemu rozvoju Hurbanova, mesto sa bude spolupodieľať na uvedenom projekte sumou vo 
výške 3,45 mil. Sk:
1)	Komunikácia – vjazd zo štátnej cesty I/64
2)	Vybudovanie chodníka pre cyklistov
3)	Inžinierske siete (vodovod, kanalizácia, plynovod)
4)	Trafostanica
5)	Prekládka vysokého napätia.

Stavebné povolenia budú vydávané v súlade so zákonom č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov podľa jednotlivých stavebných objektov nasledovne:
-	Komunikácia a chodník – Krajský stavebný úrad v Nitre
-	Vodovod a kanalizácia – Obvodný úrad životého prostredia v Komárne
-	Plynová prípojka, trafostanica a prekládka VN – Spoločný stavebný úrad Hurbanova (pre mesto Hurbanovo - obec Nesvadby).

Finančné zabezpečenie na vybudovanie vyššie uvedenej technickej infraštruktúry nie je možné pokryť zo strany mesta z  rozpočtových zdrojov. Z tohto dôvodu je potrebné, aby boli nevyhnutné náklady v roku 2005 pokryté nielen zo zdrojov mesta, ale aby boli zabezpečené aj formou dotácie zo štátneho rozpočtu. V tejto súvislosti je preto potrebné navrhnúť spôsob úhrady nákladov, ktoré vzniknú mestu Hurbanovo pri realizácii projektu Nuritech SK, s.r.o., a to zabezpečením poskytnutia finančných prostriedkov pre mesto na vybudovanie nevyhnutnej infraštruktúry.   
V zmysle realizácie projektu Nuritech SK, s.r.o. a na základe požiadavky mesta na poskytnutie finančných prostriedkov na vybudovanie infraštruktúry súvisiacej s regionálnym rozvojom mesta by bolo potrebné pokryť do mája 2005 náklady v celkovej 
výške  8 miliónov Sk. 

Dotácia vo výške 8 mil. Sk sa poskytne mestu Hurbanovo na regionálny rozvoj v súlade s Výnosom č. 1/2005 Ministerstva hospodárstva SR z 1. marca 2005 o poskytovaní dotácií v pôsobnosti Ministerstva hospodárstva SR.

Mesto Hurbanovo predložilo na Ministerstvo hospodárstva SR v súlade s § 8 ods. 4 „výnosu“ čestné vyhlásenie o vysporiadaní finančných vzťahov so štátnym rozpočtom za predchádzajúci rozpočtový rok. Ďalej bol v súlade s § 8 ods. 5 „výnosu“ predložený  Návrh na vydanie rozhodnutia o umiestnení stavby podľa § 35 ods. 1 zákona č. 50/1976 Zb. o územnom plánovaní a stavebnom poriadku (stavebný zákon v znení neskorších predpisov a § 3 vyhl. č. 453/2000 Z. z.) ako aj Oznámenie o začatí územného konania o umiestnení stavby verejnou vyhláškou a nariadenie ústneho konania podľa § 36 odst. 4 zákona č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov. Ústne konanie spojené s miestnym zisťovaním bolo nariadené na deň 05.04.2005.

Jednotlivé stavebné objekty budú umiestnené v Hurbanove, k. ú. Bohatá, jednotlivé parcely sú uvedené v prílohe. Doklady preukazujúce vlastnícke právo k stavbe a ňou zastavanému pozemku (§ 8 ods. 5 „výnosu“) mesto predloží v termíne do konca apríla 2005. Mesto uzatvorí s vlastníkmi nehnuteľností zmluvy o nájme na 10 rokov a zriadi vecné bremená.  

Ministerstvo hospodárstva SR podpíše s mestom Hurbanovo Zmluvu o poskytnutí dotácie zo štátneho rozpočtu na financovanie technickej infraštruktúry súvisiacej s regionálnym rozvojom mesta Hurbanovo v súlade s „výnosom“ až po predložení všetkých dokumentov tak ako ich stanovuje „výnos“. 

II.	REALIZÁCIA FINANCOVANIA REGIONÁLNEHO ROZVOJA

Po splnení všetkých podmienok na pridelenie dotácie na regionálny rozvoj mesta Hurbanovo v súlade s „výnosom“, Ministerstvo hospodárstva SR uzatvorí s mestom Hurbanovo „Zmluvu o poskytnutí dotácie zo štátneho rozpočtu na financovanie technickej infraštruktúry súvisiacej s regionálnym rozvojom mesta Hurbanovo“, na základe ktorej budú poukázané mestu Hurbanovo finančné prostriedky.

Kapitálové prostriedky budú poukázané z podprogramu 07K 0403 Podpora rozvoja strategických investícií – investičné stimuly. Pri poskytnutí dotácie mestu Hurbanovo bude Ministerstvo hospodárstva SR postupovať v súlade s príslušnými ustanoveniami „výnosu“, pričom kontrolu jej použitia zabezpečí Ministerstvo hospodárstva SR.

 Prílohy k materiálu:

1.	List primátora Hurbanovo z 10.3.2005, č. j. 76/2005
2.	Návrh na vydanie rozhodnutia o umiestnení stavby podľa § 35 ods. 1 zákona č. 50/1976 Zb. o územnom plánovaní a stavebnom poriadku zo 17.2.2005
3.	Oznámenie o začatí  územného konania o umiestnení stavby verejnou vyhláškou a nariadenie ústneho konania zo 04.3.2005
4.	Čestné vyhlásenie o vysporiadaní finančných vzťahov so štátnym rozpočtom za predchádzajúci rozpočtový rok